Indonesian kielet

Indonesia on monikielinen ja monikulttuurinen yhteiskunta, mistä kertoo mm. valtion virallinen motto Bhinneka Tunggal Ika ("erilaisuudessaan yhtenäinen"). Indonesialaiset jakautuvat karkeasti kahteen ryhmään: austroneesialaisia kieliä puhuviin sekä melaneesialaisiin, jotka asuvat pääsääntöisesti Uuden Guinean saarilla ja sen lähiympäristössä.
Yhteensä maassa lasketaan olevan 710 elossa olevaa kieltä. Näistä yli puolet on vaarassa kadota. Monikielisyys on käytännössä normi Indonesiassa.
Indonesian kieli.
Indonesia on maan perustuslain mukaan maan kansallinen kieli ja ainoa virallinen kieli. Nimestään huolimatta kieli on malaijia, joka on standardoitu Indonesiassa. Syynä tähän on siirtomaahistoria, kun Indonesia tavoitteli 1920-luvulla itsenäisyyttä Alankomaista ja tätä korostaakseen valitsivat myös kielensä nimeksi "indonesia". Erot malaijiin löytyvät lähinnä lainasanoista: malaiji on ottanut lainasanoja englannista, kun taas indonesia on ottanut niitä hollannista ja jaavasta. Kieliopillisesti malaiji ja indonesia ovat käytännössä sama kieli.
Kielestä käytetään nimitystä "Bahasa Indonesia", joka tarkoittaa "Indonesian [valtion] kieli". Tällä korostetaan kielen merkitystä kaikkien Indonesian kansalaisten kielenä. Malaijilla oli jo ennen itsenäistymistä lingua francan asema saaristossa eikä se ollut suurimman etnisen ryhmän äidinkieli, joten se hyväksyttiin maan viralliseksi kieleksi. Lisäksi malaiji on kieliopillisesti melko helppo oppia toisena kielenä. Käytännössä kaikki indonesialaiset osaavat ainakin jonkin verran indonesiaa.
Muuta kuin indonesiankielistä mediaa tuotetaan maassa vähän.
Vuonna 1972 Malesian ja Indonesian viranomaiset sopivat indonesian ja malaijin kirjakielten standardien yhtenäistämisestä.
Muut kotoperäiset kielet.
Indonesian puhutuin kieli on jaava, jota puhuu äidinkielenään 31,8% väestöstä. Indonesian puhujien osuus on 19,7% ja sundalla 14,5%. Jaavan puhujat muodostavat enemmistön Indonesian väestöstä (98 milj.) ja esimerkiksi kaikki maan presidentit ovat olleet syntyperäisiä jaavan puhujia. Sekä jaavaa että sundaa puhutaan Jaavan saarella.
Indonesian suuri kielellinen diversiteetti selittyy myös sillä, että Uuden-Guinean saari kuuluu puoliksi Indonesialle. Koko saarella puhutaan lähes 1100 kieltä.
Vieraat kielet.
Hollanti ei ole siirtomaahistoriasta huolimatta ole kovinkaan laajalle levinnyt. Tämä johtuu siitä, että hollanti ei koskaan ollut virallinen kieli saaristossa. Suurin osa puhujista edustaa vanhempaa ja paremmin koulutettua sukupolvea. Erityisesti ne, jotka ovat työskennelleet oikeuden parissa siirtomaavallan aikana, osaavat yleensä hollantia, koska osa lakitekstistä kirjoitettiin vain hollanniksi.
Arabian kielellä ei ole virallista asemaa, mutta se on maan muslimien keskuudessa merkittävä kieli, jota käytetään rukouksien yhteydessä ja Koraania luettassa. Sen lasketaan olevan vieras vähemmistökieli. Indonesian kieleen on tullut huomattavia määriä lainasanoja arabiasta minkä lisäksi indonesiaa kirjoitettiin aikoinaan myös arabiasta lainatulla jawi-kirjoituksella.
Muita vieraita kieliä ovat mm. englanti, kiina, ranska, saksa, japani, korea, venäjä, portugali ja espanja. Niitä opetetaan vaihtelevasti maan kouluissa.